Forslag til RÅDETS BESLUTNING om ændring af beslutning 97/375/EF, 97/510/EF, 98/20/EF, 98/23/EF og 98/161/EF

(forelagt af Kommissionen)

BEGRUNDELSE

1. I henhold til artikel 27 i Rådets sjette momsdirektiv af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller unddragelse.

[1] EFT L 145 af 13.06.1977, s. 1. Direktivet er senest ændret ved direktiv 99/85/EF (EFT L 277 af 28.10.1999, s. 34)

2. I almindelighed gives en sådan tilladelse kun midlertidigt, hvilket gør det muligt at vurdere, hvordan den særlige foranstaltning har fungeret, og hvor effektiv den har været, efter at den har været i anvendelse i nogle år.

3. Den 31. december 1999 udløber fem beslutninger, som Rådet har truffet i henhold til artikel 27 i sjette direktiv. Det drejer sig om:

- beslutning 97/375/EF [2] om bemyndigelse af Det Forenede Kongerige til at forlænge anvendelsen af en valgfri ordning for virksomheder, hvis årsomsætning ikke overstiger et nærmere fastsat loft, hvorved afgiften bliver fastsat på grundlag af kontante ind- og udbetalinger ("cash accounting scheme"). Denne ordning, der tager sigte på at forenkle afgiftsopkrævningen, fraviger artikel 17 i sjette direktiv;

[2] EFT L 158 af 17.6.1997, s. 43.

- beslutning 97/510/EF [3] om bemyndigelse af Irland til at anvende en foranstaltning, der fraviger artikel 21 i sjette direktiv, med henblik på at bekæmpe svig og unddragelse i forbindelse med fast ejendom;

[3] EFT L 214 af 6.8.1997, s. 37.

- beslutning 98/20/EF [4] om bemyndigelse af Kongeriget Nederlandene til at forlænge anvendelsen af en ordning i konfektionsbranchen, hvorved forpligtelsen til at erlægge merværdiafgift til statskassen flyttes fra underleverandøren til konfektionsfabrikken (hovedentreprenøren). Denne ordning, der tager sigte på at bekæmpe skattesvig effektivt i denne branche, fraviger artikel 21 i sjette direktiv;

[4] EFT L 8 af 14.1.1998, s. 16.

- beslutning 98/23/EF [5] om bemyndigelse af Det Forenede Kongerige til at forlænge anvendelsen af en foranstaltning, i henhold til hvilken de kompetente myndigheder under visse betingelser kan bestemme, at det er normalværdien, der skal betragtes som beskatningsgrundlag for erhvervelser af goder inden for Fællesskabet, når der består visse forbindelser af privat, retlig eller økonomisk art mellem den, der erhverver goderne, og leverandøren. Denne særlige foranstaltning, der er indført for at bekæmpe skatteunddragelse, fraviger artikel 28e, stk. 1, i sjette direktiv;

[5] EFT L 8 af 14.1.1998, s. 24.

- beslutning 98/161/EF [6] om bemyndigelse af Kongeriget Nederlandene til at anvende en særlig skatteordning for handel med genvundne materialer og affald. Denne ordning, der tager sigte på at bekæmpe skattesvig effektivt i denne branche, fraviger bestemmelserne i artikel 2 og artikel 28a, stk. 1, i sjette direktiv.

[6] EFT L 53 af 24.2.1998, s. 19.

4. Irland, Kongeriget Nederlandene og Det Forenede Kongerige har ved skrivelse, som Kommissionens Generalsekretariat modtog den 11. november 1999, anmodet om tilladelse til at forlænge anvendelsen af ovennævnte særlige foranstaltninger i en periode på fire år.

5. Det Forenede Kongerige har desuden, hvad angår beslutning 97/375/EF om indførelse af en foranstaltning, der fraviger artikel 17, stk. 1, anmodet om tilladelse til at forhøje loftet for årsomsætningen fra 400 000 £ til 600 000 £. Denne fravigelse indgår i en fakultativ afgiftsordning for virksomheder med en årsomsætning på højst 400 000 £. Forhøjelsen af det loft, der er fastsat for den forenklede ordning, og dermed for den fravigelse, der udgør en integrerende del heraf, vil give flere virksomheder mulighed for at indgå i denne forenklede ordning.

6. Kommissionen har ved skrivelse af 16. december 1999 underrettet de øvrige medlemsstater om anmodningerne fra Irland, Kongeriget Nederlandene og Det Forenede Kongerige i overensstemmelse med artikel 27, stk. 3, i sjette direktiv.

7. Det er Kommissionens opfattelse, at de retlige og faktiske omstændigheder, der ligger til grund for anvendelsen af de pågældende særlige foranstaltninger, er uændrede og stadig gør sig gældende.

8. Under disse omstændigheder finder Kommissionen, at de pågældende medlemsstaters anmodninger om forlængelse bør imødekommes, og at de ovennævnte beslutninger derfor bør ændres, så gyldighedsperioden forlænges indtil den 31. december 2003.

9. Det er ligeledes Kommissionens opfattelse, at Det Forenede Kongeriges anmodning om at forhøje det loft, der er fastsat i fravigelsen, bør imødekommes, da formålet hermed er at give flere afgiftspligtige mulighed for at indgå i en forenklet ordning, hvilket er i overensstemmelse med betingelserne i artikel 27.

Forslag til RÅDETS BESLUTNING om ændring af beslutning 97/375/EF, 97/510/EF, 98/20/EF, 98/23/EF og 98/161/EF

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [7], særlig artikel 27,

[7] EFT L 145 af 13.06.1977, s. 1. Direktivet er senest ændret ved direktiv 99/85/EF (EFT L 277 af 28.10.1999, s. 34)

under henvisning til forslag fra Kommissionen [8], og

[8] EFT C af , s. .

ud fra følgende betragtninger:

(1) I henhold til artikel 27, stk. 1, i sjette momsdirektiv kan Rådet med enstemmighed på forslag af Kommissionen give en medlemsstat tilladelse til at indføre eller forlænge særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller unddragelse.

(2) Irland, Kongeriget Nederlandene og Det Forenede Kongerige har ved skrivelse, som Kommissionens Generalsekretariat modtog den 11. november 1999, anmodet om en forlængelse indtil den 31. december 2003 af en række tilladelser, som Rådet har bevilget indtil den 31. december 1999.

(3) Irland har anmodet om en forlængelse af beslutning 97/510/EF [9], som giver landet tilladelse til at anvende en foranstaltning, der fraviger artikel 21 i sjette direktiv, med henblik på at bekæmpe svig og unddragelse i forbindelse med fast ejendom.

[9] EFT L 214 af 6.8.1997, s. 37.

(4) Kongeriget Nederlandene har anmodet om en forlængelse af to beslutninger. Det drejer sig om beslutning 98/20/EF [10] om bemyndigelse til at anvende en ordning i konfektionsbranchen, hvorved forpligtelsen til at erlægge merværdiafgift til statskassen flyttes fra underleverandøren til konfektionsfabrikken (hovedentreprenøren), og beslutning 98/161/EF [11] om bemyndigelse til at anvende en særlig skatteordning for handel med genvundne materialer og affald. Disse to foranstaltninger skal gøre det muligt at bekæmpe skattesvig effektivt i de to pågældende brancher.

[10] EFT L 8 af 14.1.1998, s.16.

[11] EFT L 53 af 24.2.998, s. 19.

(5) Det Forenede Kongerige har anmodet om en forlængelse af beslutning 98/23/EF [12], i henhold til hvilken de kompetente myndigheder under visse betingelser kan bestemme, at det er normalværdien, der skal betragtes som beskatningsgrundlag for erhvervelser af goder inden for Fællesskabet, når der består visse forbindelser af privat, retlig eller økonomisk art mellem den, der erhverver goderne, og leverandøren. Denne særlige foranstaltning, der er indført for at bekæmpe skatteunddragelse, fraviger artikel 28e, stk. 1, i sjette direktiv.

[12] EFT L 8 af 14.1.1998, s. 24.

(6) Endelig har Det Forenede Kongerige anmodet om en forlængelse af beslutning 97/375/EF [13], der giver landet tilladelse til at forlænge anvendelsen af en valgfri ordning for virksomheder, hvis årsomsætning ikke overstiger et nærmere fastsat loft, hvorved afgiften bliver fastsat på grundlag af kontante ind- og udbetalinger ("cash accounting scheme"). Det Forenede Kongerige har desuden anmodet om tilladelse til at forhøje loftet for årsomsætningen fra 400 000 £ til 600 000 £. Forhøjelsen af det loft, der er fastsat for den forenklede ordning, og dermed for den fravigelse, der udgør en integrerende del heraf, vil give flere virksomheder mulighed for at indgå i denne forenklede ordning.

[13] EFT L 158 af 17.6.1997, s. 43.

(7) De retlige og faktiske omstændigheder, der ligger til grund for anvendelsen af de pågældende særlige foranstaltninger, er uændrede og gør sig stadig gældende.

(8) Derfor bør disse tilladelser forlænges indtil den 31. december 2003, og det loft, der blev fastsat i artikel 1 i beslutning 97/375/EF, bør forhøjes fra 400 000 £ til 600 000 £.

(9) De pågældende fravigelser har ingen indvirkning på De Europæiske Fællesskabers egne momsindtægter -

VEDTAGET FØLGENDE BESLUTNING:

Artikel 1

Artikel 1 i beslutning 97/375/EF affattes således:

"Uanset artikel 17, stk. 1, i direktiv 77/388/EØF bemyndiges Det Forenede Kongerige til indtil den 31. december 2003 at give virksomheder med en årsomsætning på under 600 000 £ mulighed for at udskyde deres fradragsret til det tidspunkt, hvor afgiften er afregnet med leverandøren."

Artikel 2

I artikel 1 i beslutning 97/510/EF ændres datoen den 31. december 1999 til den 31. december 2003.

Artikel 3

I artikel 1 i beslutning 98/20/EF ændres datoen den 31. december 1999 til den 31. december 2003.

Artikel 4

I artikel 1 i beslutning 98/23/EF ændres datoen den 31. december 1999 til den 31. december 2003.

Artikel 5

I artikel 1 i beslutning 98/161/EF ændres datoen den 31. december 1999 til den 31. december 2003.

Artikel 6

Denne beslutning er rettet til Irland, Kongeriget Nederlandene og Det Forenede Kongerige.

Udfærdiget i Bruxelles, den

På Rådets vegne

Formand